**Latvijai uzvara ceturtajā Viessmann komandu stafetes Pasaules kausa posmā**

Ar ceturto Viessmann komandu stafetes Pasaules kausa posmu kopā ar BMW kamaniņu sportā šodien noslēdzās sacensības Siguldas Bobsleja un kamaniņu trasē. Pēc vairāku gadu pārtraukuma Latvijas komanda kāpa uz pjedestāla augstākā pakāpiena.

Stafetē uz starta šoreiz stājās astoņas komandas. Viņu vidū nebija spēcīgā Kanādas komanda, kura pirms Siguldas posma kopvērtējumā dalīja piekto vietu ar Latviju.

Sacensības neveiksmīgi sākās Polijas un Itālijas komandām, kuru sportisti netrāpīja pa finiša plāksni. Latvijas komanda finišā tobrīd uzrādīja pārliecinoši labāko laiku, tuvākos sekotājus Ukraiņus apsteidzot par vairāk kā trīs sekundēm. Pēc tam tika diskvalificēta vēl arī Austrijas komanda, kuras pirmā etapa veicēja Birgita Placere nenovaldīja kamanu pirms finiša un arī nespēja trāpīt pa finiša plāksni.

Latvijas komandas sastāvā visi sportisti aizvadīja stabilus braucienus bez lielām kļūdām, kas arī ļāva izcīnīt uzvaru. Kendija Aparjode startēja kā pirmā un uzrādīja otro labāko laiku, tikai par vienu sekundes tūkstošdaļu piekāpjoties vācietei Natālijai Geisenbergerei. Ļoti labs brauciens izdevās Kristeram Aparjodam, kurš joprojām Latvijai saglabāja sudraba pozīciju, taču nepārspēti trešajā etapā bija Oskars Gudramovičs/Pēteris Kalniņš, kuri komandu pacēla uz pirmo vietu.

 K. Aparjode gan atzina, ka arī šodien brauciens nebija līdz galam izdevies: “Atkal nesanāca 13. virāža, tāpēc brīnījos, ka izdevās ar tādu kļūdu uzvarēt krievieti Tatjanu Ivanovu. Šodien laikam vienkārši bija ātrāks ledus un labāk slīdēja. Bet, protams, esmu apmierināta. Uzvara paliek uzvara, vienalga kā tā ir izcīnīta.”

Arī Gudramovičs/Kalniņš trases pašās beigās nedaudz sakļūdījās, ko paši skaidro ar to, ka mēģināja jau laicīgi izvilkt rokas, lai uzsistu pa finiša plāksni, tādēļ arī kamana sagriezās šķērsām. P. Kalniņš arī atzīst, ka pauze no sacensībām ir nākusi par labu un sportisti ir gatavi turpmākajiem startiem: “Jaunā kamana ir uztaisīta pietiekami ātra un esam to arī jau iebraukuši. Ir parādījusies tā sacensību garša, gribas sacensties. Kamana slīd un gribas tikai braukt.”

Otro vietu sacensību noslēgumā ieņēma Krievijas komanda, kuri Latvijai piekāpās par 0.156 sekundēm, bet bronza Vācijai (+0.393).

Pēc Siguldas posma Latvija ieņem trešo vietu Viessmann komandu stafetes Pasaules kausa kopvērtējumā.

Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.